Amerikanske Google beskytter navnet Skagen lidt for grundigt. Det mener en række virksomheder, der den seneste tid har oplevet at få afvist annoncer, fordi deres virksomhedsnavn indeholder "Skagen". - Det der er problemet, det er, at hvis man forsøger at inkludere ordet "Skagen" i annoncerne, så bliver annoncen afvist, fordi det her amerikanske urmærke har registreret varemærket "Skagen", forklarer Per Allerup, direktør i virksomheden Bizon, til TV2 Nord. Virksomhederne i Skagen får begrundelsen fra Google, at ordet Skagen krænker varemærke-lovgivningen, idet "Skagen" for dem er et amerikansk mærke inden for ure og smykker. Lige nu hjælper Per Allerup, der arbejder med markedsføring gennem søgemaskiner, flere virksomheder i Skagen, så de kan få deres annoncer godkendt, da det er en besværlig proces. - Det er ikke særligt tydeligt, at de bliver afvist, og de færreste ved hvordan, de får dem godkendt, ved at kontakte Google. - Jeg synes, det er forkert, at man kan registrere et bynavn som et varemærke. Det giver alt for mange problemer for de lokale annocører i Skagen, fortæller Per Allerup til TV2 Nord. TV2 Nord har i dag forsøgt at få svar fra Google på, hvorfor "Skagen" kan registreres som et amerikansk varemærke, når det samtidg er en by i Danmark, og derfor bruges af mange virksomheder i deres navn, men Google er ikke vendt tilbage på TV2 Nords henvendelse.

Opsummering:
Flere virksomheder med navnet "Skagen" i deres navn har oplevet, at få afvist annoncer af mediegiganten.